 NA SAMMY KIMATU [email protected] MZOZO uliokithiri kwa miezi kadha kuhusu umiliki wa jumba la Magic Business Centre lililo karibu na barabara ya Ronald Ngala jijini Nairobi umetatuliwa. Akizungumza asubuhi, meneja kutoka usimamizi mpya wa Royal Palms Bw Boniface Ngunjiri, amewahakikishia wapangaji kuwa jengo hilo litakuwa na kamera za CCTV zinazofanya kazi saa 24, maji na pia umeme. “Pia tuna mabadiliko ya usalama na ndiyo maana unaona walinzi wapya. Malipo yoyote ya kodi yatatumwa kwa Royal Palms kwa akaunti 0170284318782 ambayo ni ya tawi la Community la benki ya Equity,” notisi iliyokuwa kwenye lango kuu la jumba hilo ilisema. Samuel Oresi, mpangaji anayeendesha Minto Hotel, alisema mizozo ya umiliki iliwapata wapangaji bila kujua hivyo kuathiri zaidi ya wafanyabiashara 500. Kulingana na waliozungumza, kulikuwepo na mzozo kati ya makundi mawili. Makundi mawili, moja linalojiita Nishapa Investments & Fashion Plaza na jingine linalojulikana kama Troy, yalizozania umiliki wa jengo hilo la orofa tano lililo na vyumba vya biashara zaidi ya 600. Mfanyabiashara wa saluni, Millicent Wangu alisema wateja wake walipungua kutokana na mzozo huo. “Mara tunafungiwa maduka yetu, mara tunaona watu wageni wakidai ndio wamiliki halisi, tulijawa na hofu jana baada ya genge la watu kuingia hapa,” Mfanyabiashara anayeuza viatu akasema. Mfanyabiashara mwingine aliyejitambulisha kwa jina Bi Sharon alisema walihangaika muda mrefu wakiamrishwa kufunga maduka nyakati mizozo hiyo ilipotokota. Mara nyingine walikuta lango kuu limefungwa na hivyo kulazimika kusimama nje muda mrefu kabla usimamizi huo kutatua tofauti zao kisha wanafungua biashara zao kwa kuchelewa. “Saa hii nina furaha baada ya Royal Palms kunihakikishia mambo yako shwari na kila kiltu kilichokuwa katika hali mbaya kitarekebishwa na kuhakikishiwa usalama wa biashara zetu,” Bi Sharon akasema. Bw Tonny anayeuza viatu katika duka lake alisema wateja hawangefika kwake kununua bidhaa orofa ya tano wakati hakuna nguvu za umeme. Aidha, alisema ukosefu wa stima haukuathiri wateja pekee bali ulikuwa tishio kiusalama akiongeza kwamba watu wangepora mali kukiwa hakuna stima na kulaumu usimamizi wa awali kwa kukosa kurekebisha camera za CCTV akidai hazifanyi kazi. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  